
Naslov: Prvi najavljeni vlak z begunci le prispel v Dobovo
Napoved za voditelja:

Na železniško postajo v Dobovi je danes nekaj po 16. uri le prispel vlak s 1.071 prebežniki. Gre za testni prevoz, da bi naši policisti preverili, v kolikem času bi lahko begunce pretovorili. Tokrat so jih samo oskrbelo z vodo in hrano ter preverili, niso pa opravili postopka evidentiranja, ta bo z njimi opravljen v zbirnem centru na Šentilju.

T- Iz Dobove GORAN ROVAN /

X- Snemalec in montažer Tomi Naglič /

Ura je štiri in nekaj minut in takole je prvi vlak z begunci iz Tovarnika danes prvič po enem tednu pripeljal na železniško postajo v Dobovi.
Na njem je bilo dobrih tisoč beguncev, ki so takoj zapustili hrvaški vlak, potem pa so jih  v nekdanjem carinskem objektu oskrbeli s hrano in vodo, policisti pa tokrat niso opravili registracije. Prestop na slovenski vlak je trajal manj kot eno uro.

T- ANTON ŠTUBLJAR /
X- vodja oddelka za državno mejo in tujce PU Novo mesto /

»Trenutno smo opravili test, koliko časa potrebujemo brez registracije, kar pomeni, da bodo to registracijo opravili v Šentilju. V nadaljevanju bomo poskusili opraviti tudi testiranje z evidentiranjem in potem bomo se odločili kateri način je boljši in bolj praktičen.« 
V Dobovi so bili tamkajšnji prebivalci zadovoljni, da so se dane obljube le začele uresničevati.
T- MIHAEL BORANIČ /
X- predsednik sveta KS Dobova /

»In verjamem, da se bojo sosedje, prijatelji Hrvati tega tudi držali. Verjamem, verjamem, da to je začetek enega novega obdobja za prebivalce Dobove, da bomo lahko zaživel, da bomo lahko ponovno mel svoj ritual življenja in da tudi vasi, ki so ogrožene, ali pa ble ogrožene, s tem številom beguncev lažje in pas lepše zadiuhale.«
Ker pogovori s hrvaško policijo še potekajo, ni znano kdaj bo na železniško postajo v Dobovo prispel naslednji vlak. Tako da za zdaj še ni gotovo, ali bodo tudi danes ponoči begunci vstopali v Slovenijo preko zelene meje. Danes jih je tako pri Rigoncah vstopilo 4200, ki so prispeli s tremi sicer najavljenimi vlaki.

T- ANTON ŠTUBLJAR /
X- vodja oddelka za državno mejo in tujce PU Novo mesto /

»Tako da vam trenutno te informacije ne morem podat, lahko ostane praksa takšna kot je bila do tega trenutka, lahko pa se bomo odločili za transport preko železnice, kar bo za begunce, pa tudi za vse ostale najbolj ugodno. Naš cilj je, da se to opravi na eni vstopni točki, zaradi tega ker naše moštvo je potem razpršeno in seveda že tako izčrpani ljudje ne morejo delat v nedogled.«
Slovenija se seveda zavzema, da bi bili poslej transporti najavljeni in zgolj po železnici, saj bi s tem omogočili lažje delo vsem in bolj human prestop meje za vse begunce. 
